El Decret 287/2003, de 4 de novembre, pel qual s'aprova el Reglament parcial de la Llei 2/2002, de 14 de març, d'urbanisme, en el primer paràgraf de l'article 7 estableix que la documentació que s'ha de lliurar als òrgans de la Generalitat de Catalunya per a l'aprovació definitiva de figures de planejament general i derivat ha d'incorporar el text de les normes urbanístiques i els plànols d'ordenació en suport informàtic i en format de tractament de textos.
L'exigència d'acompanyar el text de les normes urbanístiques en suport informàtic té per objecte facilitar la seva publicació al DOGC conjuntament amb l'acord d'aprovació definitiva de l'instrument de planejament de què es tracti, tal com exigeix l'article 100 de la Llei 2/2002, de 14 de març, d'urbanisme, per a l'entrada en vigor d'aquests instruments.
El volum i entitat de les normes urbanístiques trameses als òrgans urbanístics de l'Administració de la Generalitat fa aconsellable que la seva publicació es porti a terme mitjançant un sistema que permeti agilitar el procés i evitar el retard en l'entrada en vigor dels plans, amb els consegüents efectes que això comporta.
Per això aquesta modificació, a més d'altres especificacions, determina la presentació del text de les normes urbanístiques en un suport informàtic independent que compleixi els requeriments tècnics que el Departament de Política Territorial i Obres Públiques, prèvia consulta de les entitats associatives dels ens locals, estableixi amb la finalitat indicada.
Així, aquesta disposició ha de contribuir a complir l'objectiu de la Llei d'urbanisme d'imprimir celeritat i eficàcia als procediments urbanístics.
Per tot això, d'acord amb el dictamen de la Comissió Jurídica Assessora, a proposta del conseller de Política Territorial i Obres Públiques,
Es modifica l'article 7 del Decret 287/2003, de 4 de novembre, pel qual s'aprova el Reglament parcial de la Llei 2/2002, de 14 de març, d'urbanisme, que resta redactat de la manera següent:
La documentació que s'ha de lliurar als òrgans de la Generalitat de Catalunya per a l'aprovació definitiva de les figures de planejament general o derivat, o dels seus textos refosos, ha d'incorporar, a més de l'expedient complet en format paper, el text de les normes urbanístiques i els plànols d'ordenació en suport informàtic.
Les normes urbanístiques s'han de presentar, en un suport informàtic independent, amb els requeriments tècnics que el Departament de Política Territorial i Obres Públiques estableixi, amb la finalitat de publicar les normes urbanístiques esmentades al DOGC.
El Departament de Política Territorial i Obres Públiques ha d'establir aquests requeriments tècnics amb la consulta prèvia de les entitats associatives dels ens locals.
Aquests requeriments poden ser actualitzats per adequar-los als avenços tecnològics.
El fedatari públic de l'organisme que ha tramitat l'instrument de planejament ha de garantir l'autenticitat i integritat del document de les normes urbanístiques aportat en suport informàtic, conforme correspon amb el que s'ha aprovat en el darrer acord de tràmit.
La presentació de les normes urbanístiques en la forma assenyalada als apartats anteriors és requisit necessari per ordenar la publicació al DOGC dels acords d'aprovació definitiva de les figures de planejament general o derivat i de les normes urbanístiques respectives, a l'efecte d'executivitat.
L'edicte de publicació dels acords d'aprovació definitiva dels instruments de planejament ha d'indicar expressament el lloc i els mitjans adequats per poder exercir correctament els drets de consulta i d'informació.
Així mateix, ha d'indicar que les normes urbanístiques del planejament definitivament aprovat són objecte de publicació en l'annex específic del mateix Diari Oficial de la Generalitat de Catalunya."